Tri gazela (Ćatić)/III
<poem>
Da l' si čula, kad u gori zažubori - pjesma
K'o da s harfe sevdisanja čežnju zbori - pjesma?

Tu se dižu od smaragda začarani dvori,
A iz njiha valom struji po svoj gori - pjesma.

Tih dvorova stupovi su čempresi i bori,
A prostirka zelen čimen, s kog šumori - pjesma.

U dvorima ljubav spava pokrivena cv'jećem,
Na usni joj netaknutoj osmijeh gori - pjesma.

Ah, pođimo, Lejlo, tamo, tu nas život čeka,
Tamo vjernim ašicima carstvo stvori - pjesma.

Ćazim će ti na usnice izlit dušu svoju,
Nek se s njiha po toj gori vječno ori - pjesma. </poem>

Musa Ćazim Ćatić